**Alfred Xuereb** (født 14. oktober 1958 i Victoria på øya Gozo i Malta) er en maltesisk katolsk prelat, erkebiskop og diplomat for Den hellige stol. Han var pave Frans' første privatsekretær frem til 2014. og generalsekretær for Vatikanets sekretariat for økonomiske anliggender fra 2014 til 2018.

Liv og virke
------------

### Prest

Alfred Xuereb studerte filosofi og katolsk teologi på Malta. Etter prestevielsen i 1984 fullførte han en doktorgrad ved Det pavelige fakultet Teresianum, der han i 1989 skrev en avhandling innen spiritualitet om emnet *Påskemysteriet i kristenlivet. Bibelske, liturgiske og teologisk-åndelige perspektiver i lys av Det andre Vatikankonsils undervisning.*

Deretter vendte han tilbake til hjemlandet for å gjøre pastoralt arbeid, men ble kalt tilbake til Roma i 1991 som sekretær for rektor ved Det pavelige Lateranuniversitet. Fra 1995 arbeidet han i Statssekretariatet i Den romerske kurie i Vatikanet. Til slutt, fra år 2000, tjenestegjorde han i prefekturet for det pavelige hushold. 

**Pavenes sekretær:** Pave Benedikt XVI utnevnte ham til andre privatsekretær sammen med Georg Gänswein i 2007, og etterfulgte i denne oppgaven Mieczysław Mokrzycki. Siden den gang ledsaget han også paven på hans reiser. Xuereb ble tatt opp i Malteserordenen i 2009.

Etter valget av pave Frans i 2013 ble msgr. Xuereb hans første privatsekretær. Den 28. november 2013 utnevnte pave Frans ham til sin personlige forbindelsesmann til de to pavelige kommisjoner for Vatikanets finansinstitusjon IOR og finansadministrasjonen til Den hellige stol. Den 3. mars 2014 utnevnte pave Frans ham til generalsekretær for Vatikanets nye økonomiske sekretariat. Etterfølger som pavens første privatsekretær ble argentineren Fabián Pedacchio Leaniz, den tidligere andresekretær. Den egyptiske koptisk-katolske prest Yoannis Lahzi Gaid ble den nye andresekretær.

### Nuntius, titulærerkebiskop

Den 26. februar 2018 utnevnte pave Frans ham til titulærerkebiskop *pro hac vice* av *Amantea* og til apostolisk nuntius til Sør-Korea og Mongolia. Paven selv bispeviet ham og de samtidig utnevnte nye nuntier José Avelino Bettencourt og Waldemar Stanisław Sommertag den 19. mars samme år.

I en kommentar til toppmøtet mellom Nord-Korea og USA i 2018 sa erkebiskop Xuereb at det koreanske folk og den lokale kirke håpet på gode frukter etter «denne i sannhet historiske begivenhet». Han beskrev toppmøtet mellom USAS president Donald Trump og Nord-Koreas leder Kim Jong-un som et viktig steg på en lang og krevende vei.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Alessandro Mattei (1744-1820) \*1767
* Kardinal Pietro Francesco Galleffi (1770-1837) \*1819
* Kardinal Giacomo Filippo Fransoni (1775-1856) \*1822
* Kardinal Carlo Sacconi (1808-1889) \*1851
* Kardinal Edward Henry Howard of Norfolk (1829-1892) \*1872
* Kardinal Mariano Rampolla del Tindaro (1843-1913) \*1887
* Kardinal Antonio Vico (1847-1829) \*1898
* Erkebiskop Filippo Cortesi (1876-1947) \*1921
* Erkebiskop Zenobio Lorenzo Guilland (1890-1962) \*1935
* Biskop Anunciado Serafini (1898-1963) \*1935
* Kardinal Antonio Quarracino (1923-1998) \*1962
* Pave Frans (1936- ) \*1992
* Erkebiskop *Alfred Xuereb* (1958- ) \*2018

Referanser
----------

1. ↑  *Franziskus beruft Delegaten für Finanz-Kommissionen*, Radiovaticana 28. november 2013
2. ↑  *Papstsekretär erhält Amt im neuen Wirtschaftssekretariat*, Radio vaticana, 3. mars 2014
3. ↑  [ | wayback=20140419011913 | text=*Meet the Pope's new personal secretary, Yoannis Lahzi Gaid*}}, Rome Reports 17. april 2014, lest 18. april 2014
4. ↑  *Nomina del Nunzio Apostolico in Corea del Sud e in Mongolia*, Bollettino, 2018-02-26, lest 2018-02-26
5. ↑  «Nuncio in Korea: Singapore summit is truly historic». Vatican News. 12. juli 2018.
6. ↑  «Archbishop Alfred Xuereb». *www.catholic-hierarchy.org*. Catholic-Hierarchy. Besøkt 9. mars 2022.

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** ISNI **·** SUDOC
 |